Anton Molnár

Prof. MUDr. Anton Molnár, DrSc.  (* 6. september 1930, Komjatice† 12. október 2005, Bratislava) bol slovenský lekár, vedec a pedagóg. Pôsobil ako dekan lekárskej fakulty UK v Bratislave, minister zdravotníctva, sociálnych vecí a rodiny SSR, a ako člen-korešpondent ČSAV a SAV.

 Životopis 
Narodil sa 6. septembra 1930 v Komjaticiach ako prvé zo štyroch detí v rodine. Otec Anton Molnár a matka Mária Molnárová, rod. Belanová, súrodenci Ľudovít, Štefan a sestra Marta. 

V roku 1950 začal študovať v Bratislave na Lekárskej fakulte Univerzity Komenského v odbore všeobecného lekárstva. Po dokončení štúdia 12. marca 1955 sa stal promovaným lekárom s titulom MUDr., zostal v Bratislave, nakoľko mal záujem vedecky pracovať a zdokonaľovať sa v odbore. Prijali ho v Ústave lekárskej anatómie, kde sa začali formovať aj jeho prvé vedecké pokusy v odbore otorinolaryngológie, ktorá sa stala jeho celoživotným záujmom.

Po piatich rokoch pôsobenia v ústave prešiel pracovať na katedru ORL ako odborný asistent, neskôr ako docent a profesor Katedry otorinolaryngológie.

V rokoch 1972 – 1976 pôsobil na Karlovej univerzite v Prahe, kde získal titul CSc.

Postupne získal dve špecializácie a druhostupňové atestácie. Na odborných fórach doma i v zahraničí absolvoval vyše sedemdesiat prednášok z tohto odboru, po ktorých nasledovali zahraničné stáže a pobyty.

Bol autorom viacerých publikácií, dvoch vysokoškolských učebníc a monografie Rekonštrukčné chirurgické výkony, v strednom uchu, kde sa venoval dovtedy nespracovanej téme v krajinách RVHP.

Za vedecko-výskumnú činnosť dostal v roku 1982 Cenu ministra zdravotníctva SSR, v roku 1984 získal hodnosť profesora a v roku 1987 štátne vyznamenanie Za zásluhy o výstavbu. Obdržal tiež plakety Lekárskej fakulty Univerzity Komenského a fakúlt či univerzít v Brne, Prahe, Halle-Saale a Budapešti.

Ťažiskovými problémami, ktoré profesor Molnár riešil, sú výskum metastáz rakoviny hrtana do lymfatických uzlín krku a problematika rekonštrukčných chirurgických výkonov v strednom uchu. V týchto oblastiach sa stal popredným česko-slovenským odborníkom. Komplexnosť ich riešenia prispela k rozvoju odboru otorinolaryngológie v Česko-Slovensku. Stal sa členom korešpondentom Slovenskej akadémie vied a neskor ho zvolili aj za člena-korešpondenta ČSAV a stal sa členom kolégia lekársko-biologických vied pri oboch týchto najvyšších vedeckých ustanovizniach.

V rokoch 1986 – 1990 bol prednostom Otolaryngologickej kliniky v Bratislave.

V rokoch 1985 - 1988 bol dekanom lekárskej fakulty na Univerzite Komenského v Bratislave.

Medicíne sa venoval aj ako minister zdravotníctva, sociálnych vecí a rodiny SSR.

Každý rok  sa pravidelne aktívne zúčastňoval na vedeckých podujatiach, kongresoch a sympóziách doma ako aj v zahraničí (NDR, Maďarsko, Poľsko, Španielsko, Bulharsko, SRN, Švajčiarsko, Dánsko a USA), z toho na dvoch svetových kongresoch.

Zomrel 12. októbra 2005 v Nemocnici v Podunajských Biskupiciach na oddelení pľúcnej chirurgie.

1. mája 2014 mu odhalili v Komjaticiach bustu, ktorej autorkou bola jeho dcéra, akademická sochárka Margaréta Horáková.

 Vzdelanie 
 1955 – Lekárska fakulta Univerzity Komenského
 1976 – titul CSc. na Univerzita Karlova v Prahe
 26. 11. 1973 – Kandidát lekárskych vied 
 1976 – PFUK, Bratislava
 1977 – Odborný asistent do tohto roku
 1977 – 6-mesačný pracovný pobyt na University of California, Los Angeles
 14. 6. 1977 – Docent
 7. 6. 1982 – Doktor lekárskych vied - DrSc.
 1. 12. 1983 – Profesor
 1986 – Právnická fakulta Univerzity Komenského

 Hlavné funkcie 
 Tajomník Slovenskej otolaryngologickej spoločnosti (1965 – 1980)
 Člen Akademia Medyczna v Lubline od r. 1980
 Vedúci Katedry ORL LFUK (1985 – 1988)
 Dekan LFUK v Bratislave (1985 – 1988)
 Vedenie Otolaryngologickej kliniky LFUK v Bratislave (1986 – 1990)
 Minister zdravotníctva a sociálnych vecí SSR (1988 — 1989)
 Člen korešpondent SAV (24.4. 1987)
 Člen korešpondent ČSAV (30. 11. 1988)

 Vyznamenania
 Pamätný diplom “Za budovanie a rozvoj Lekárskej fakulty” (19. október 1979) 
 Čestné uznanie “Za dlhoročnú záslužnú prácu a rozvoj zdravotníckych služieb vo Fakultnej nemocnici” (22. 9. 1980) 
 Čestné uznanie “Za rozvoj logopedickej starostlivosti na Slovensku” (1. 12. 1983) 
 Zlatá pamětní medaile Lékařské fakulty Univerzity J. E. Purkyně v Brne (15. mája 1986)
 Zlatá plaketa LFUK v Bratislave (1986) 
 Zlatá medaila Univerzity Komenského (1988) 
 Plaketa Ministerstva zdravotníctva Čínskej ľudovej republiky (august 1988) 
 Pamätná medaila MUDr. I. Stodolu "Za zásluhy o zdravotnú výchovu"(máj 1988) 
 Za zásluhy o výstavbu (28. 3. 1987) 
 Medaila Jana Evangelistu Purkyně (12. 12. 1988)
 Prémia Slovenského literárneho fondu (máj 1988)

 Popularizačná činnosť 
Anton Molnár mal niekoľko prednášok v rozhlase a v televízii, publikoval v tlači, jeho témami boli Chirurgická liečba karcinómu hrtana, Imunologické reakcie na homotransplantáty v strednom uchu, alkoholizmus a toxikománia.

 Zoznam vedeckých, odborných prác 
Bol spoluautorom troch skrípt pre výučbu študentov medicíny v otolaryngológii. Jeho vedecká práca zahrňuje celú šírku problematiky otolaryngológie. Najdôležitejšie výsledky aplikoval v lekárskej praxi nielen na klinike, ale aj v celom Česko-Slovensku a na zahraničných pracoviskách. Ide najmä o výsledky týchto prác:
 Funkčné vyšetrenie lymfatického systému krku a jeho význam pre kliniku. Výsledky práce umožňujú diagnostiku blokády lymfatického systému krku pri rakovine hrtana ak ešte nie sú zväčšené lymfatické uzliny. Za súbor prác z tejto problematiky dostal cenu ministra zdravotníctva SSR
 Vertebrobazilárna insuficiencia ako otolaryngologický problém. Výsledky tejto práce upresňujú diagnostiku a tým aj liečbu závratových stavov. Táto práca je často citovaná v odbornej literatúre domácej a zahraničnej.
 Rekonštrukčné chirurgické výkony v strednom uchu. Súbor prác rieši komplexne diagnostiku a liečbu prevodových porúch sluchu. Bola odmenená Prémiou Slovenského literárneho fondu.

 Zoznam prác 

 Referencie 

Kategória:Slovenskí ministri
Kategória:Slovenskí lekári
Kategória:Slovenskí univerzitní profesori
Kategória:Slovenskí publicisti
Kategória:Slovenskí autori náučnej literatúry
Kategória:Osobnosti z Komjatíc
Kategória:Nositelia Medaily Jana Evagelistu Purkyně